Ni tuđe, ni daleko – već naše

U današnjem se ubrzanom svijetu često doima zabranjenim i kontraproduktivnim zastati, odmoriti te osvrnuti se unazad. Vladajući je kapitalistički društveni i ekonomski sustav sve pretvorio u potrošnu robu što je rezultiralo time da svoju vrijednost mjerimo u produktivnosti i novcu. Zapevši u onome što Marx naziva procesom *totalnog otuđenja* i *potpunog pražnjenja*,[[1]](#footnote-1) postali smo *ljudi-roba* u začaranom krugu posjedovanja, iskorištavanja i bezumnog trošenja. Kapitalizam, kao neizbježni produkt ropstva, kolonijalizma i eksproprijacije zemljišta, i u našoj svakodnevici ocrtava elemente tih istih odnosa moći.[[2]](#footnote-2)

Do sada prevladavajuće mišljenje kako kolonijalizam pripada nekom prošlom vremenu, talijanska umjetnica Raffaella Crispino propitkuje svojom retrospektivnom izložbom *Želimo ogledala – Putovanje u matricu kolonijalizma*. Izložba je u riječkom MMSU-u vrata otvorila javnosti početkom studenog 2022. godine, a njezini su kustosi Branka Benčić i Matteo Lucchetti. Usredotočena na relevantne povijesne, društvene i političke kontekste, Raffaella Crispino kroz dvanaestak radova realiziranih u različitim medijima upućuje na kolonijalne korijene aktualnih pitanja migracija, patrijarhata, rasizma i slično. Time ukazuje kako kolonijalni poredak nije ni tuđi ni daleki problem, već su njegovi tragovi još uvijek duboko ukorijenjeni u perspektivi Zapada – perspektivi iz koje gleda i sama riječka publika.

Izložbu dobro uokviruje tekstualni rad *Ne želimo druge svjetove, želimo ogledala* (2013.), koji izravno upućuje i na njezin naziv. Radi se o bijelom neonskom natpisu, a sam tekst je citat preuzet iz filma *Solaris* (2002.) koji nastaje prema knjizi Stanisłava Lema, točnije iz monologa doktora Gibariana koji tvrdi da svojim očekivanjima utječemo na otkriće onoga što istražujemo jer u istraživanje projiciramo sebe i svoja razmišljanja. Sintagma sugerira potrebu da se, kao u ogledalu, reflektira te uvidi nit kolonijalizma koja se provlači sve do suvremenog života. U kontekstu kapitalizma, koji zanemaruje i utišava ozbiljne teme prekrivajući ih svjetlucavim reklamama, ovaj se rad može interpretirati i kao vapaj potlačenih pred vladajućim sustavom, koji zahtjevaju prestanak života *na traci* te prestanak izrabljivanja i obespravljivanja pojedinih skupina. Oni ne žele druge svjetove već zahtjevaju da se zastane i reflektira na učinjenu štetu, te preuzme odgovornost za istu.

Postav se prostire kroz tri izložbene dvorane bijelih zidova, uz iznimku tri zida ljubičaste boje na kojima je smještena instalacija *Laura, Sarah, Yara, Meredith, Chiara, Melania, Deborah, Veronica, Roberta, Pamela, Marianna, Elisa, Eleonora, Rosaria, Charlotte, Stefania, Donatella* (2019.). Rad je sačinjen od deset setova umjetnih noktiju oslikanih talijanskim krajolicima. Naizgled mirna i arkadijska mjesta, zapravo označavaju lokacije femicida. Temu nadopunjuje i proširuje video uradak pod nazivom *Una Mia Folle Idea* (2019.), koji prati raspravu napuljske psihologinje tijekom manikure o okolnostima femicida, njegovim povijesno-patrijarhalnim uzrocima te poziciji žena u Italiji danas: *...Razlozi što se broj femicida povećava... vjerojatno se radi o tome što su nekoć postojali očevi-gospodari, a žene su bile još podređenije jer nije bilo alternative. – I nisu ih ubili. – Točno! Jer niste imali alternativu. Ako biste se tada vratili majci i rekli da vas je muž tukao... Poslala bi te natrag. – Poslala bi te natrag...* U oba rada Crispino se bavi temom femicida koju koristi kao ogledalo za razotkrivanje patrijarhalnih matrica. Nejednakost je neizbježan produkt kapitalizma čiji se mehanizmi odražavaju na tijelima svih, no prvenstveno na tijelima žena. Hraneći se fizičkim i psihičkim nesigurnostima te napravivši od njih tržište, kapitalizam eksplicitno ide u prilog patrijarhatu jer olakšava opresiju žena. Sami motivi umjetnih noktiju i manikure, koji se smatraju primarno ženskim aktivnostima, u ovom kontekstu mogu biti primjer konzumerizma kojeg kapitalizam opetovano iziskuje od žena.

Tema femicida nadalje se provlači i u novijem video uratku pod nazivom *Il Mutuo Apoggio* (2021.), projiciranom u središnjoj dvorani. Video prati mlade žene koje u Botaničkom vrtu u Mesieu razgovaraju o strategijama preživljavanja određenih biljaka u kontekstu Kropotkinove teorije *uzajamne pomoći*, po kojoj i sam rad nosi ime. Narativ se dalje razvija razgovorom o odnosu feminizma, kapitalizma i agrikulturalne politike čije je uporište u knjizi *Kaliban i vještica* aktivistice Silvije Federici. Govori se o kapitalizmu u srednjem vijeku i tadašnjem položaju žena kojima je oduzimano zemljište koje su obrađivale te su od iscjeliteljica dobile status vještica. Federici ističe kako je lov na vještice u Europi *...bio napad na otpor žena širenju kapitalističkih odnosa, kao i na moć koju su žene imale na osnovi svoje seksualnosti, kontrole nad reprodukcijom i iscjeliteljskog umijeća*. Također tvrdi da je lov na vještice *...bio važan i za izgradnju novog patrijarhalnog poretka, u kojem su tijela žena, njihov rad, njihove seksualne i reproduktivne moći, stavljeni pod kontrolu države i pretvoreni u ekonomske resurse*.[[3]](#footnote-3) Lov na vještice brutalan je i jedan od najslabije zabilježenih masakara u povijesti te kao takav pokazuje da korijeni femicida sežu daleko u povijest.

U okviru kolonijalizma i kapitalizma može se interpretirati i rad *Bez naziva* (2017.), u kojem Raffaella Crispino, temeljem promatranja peruanskih štandova, na podu prve dvorane izlaže različito voće i povrće organizirano prema oblicima, volumenima i teksturama. Iako naizgled jednostavan, rad potiče na razmišljanje o tome zašto i kako mi kao Europljani možemo tako jednostavno i u bilo koje vrijeme pristupiti velikim količinama npr. banana ili ananasa. Zašto uopće znamo kakvog su okusa te voćke? Rad nas kroz navedena pitanja dovodi do zaključka da egoztično i Zapadu neautohtono voće, koje se danas može kupiti na najrazličitijim mjestima, nosi jaku poveznicu s kolonijalizmom, odnosno eksploatacijom ljudi i prirode koloniziranih zemalja. Time što uključuje truljenje i propadanje izložaka, *Bez naziva* uključuje i element prolaznosti vremena. Hrana je također ništa više nego roba na tržištu, a hiperprodukcija i konstantna potreba za novim i svježim zalihama, uz to što smanjuje njezinu kvalitetu, stvara ogromne količine neupotrebljivih viškova.

U svome *Kapitalu* Marx tvrdi da *...otkriće zlata i srebra u Americi, istrebljivanje, porobljivanje, sahranjivanje urođeničkog stanovništva u rudnike, početak osvajanja i pljačkanja jugoistočne Azije, pretvaranje Afrike u rezervat za komercijalni lov na crne kože... jesu glavni momenti prvobitne akumulacije*.[[4]](#footnote-4)Stoga posjedovanje, korist i potrošnja – dominantna želja suvremenog čovjeka, obrazac je koji se nedvojbeno formirao porastom imperijalističkih politika od kraja 15. stoljeća. Prema Šefiku Tatliću ...*središte kapitalističke akumulacije je upravo imperijalno središte koje globalni kapitalizam i njegovo takozvano slobodno tržište koristi kao instrument, prvenstveno, bogaćenja sebe, a ne svih globalnih aktera.*[[5]](#footnote-5)Do procesa dekolonizacije došlo je tijekom 20. stoljeća, no on nije ni približno završen. Iako ga više nema u onom obliku u kakvom je postojao, kolonijalizam je, prema Tatliću, *...moderniziran u suvremeni odnos dominacije koji se predstavlja kao slobodno tržište*. Drugim riječima, iako niz nezapadnih zemalja danas vojno i ekonomski potencijalno parira Zapadu, one su i dalje kapitalističke zemlje koje su u velikoj mjeri strukturirane kao proizvodni pogoni Zapada i/ili za Zapad.[[6]](#footnote-6)   
Izložba *Želimo ogledala – Putovanje u matricu kolonijalizma* ukazuje na to da ne možemo govoriti o globalnom kapitalizmu kroz suvremenu perspektivu bez prepoznavanja njegovog kolonijalnog lica. Kao dio globalnog društva, riječka publika pred izloženim radovima itekako može, poput ogledala, reflektirati svoju internaliziranu perspektivu Zapada.

Petra Radić, 3. god. povijesti umjetnosti i hrvatskog jezika i književnosti

1. Marx, K. (1909). *Kapital: Kritika političke ekonomoije*. Vol. 1, str. 287. [↑](#footnote-ref-1)
2. Federici, S. (2004). *Kaliban i veštica*: *Žene, telo i prvobitna akumulacija*. Anarhija/blok 45, str. 18. [↑](#footnote-ref-2)
3. Federici, S. (2004). *Kaliban i veštica*: *Žene, telo i prvobitna akumulacija*. Anarhija/blok 45, str. 219. [↑](#footnote-ref-3)
4. Marx, K. (1909). *Kapital: Kritika političke ekonomije*. Vol. 1, str. 823. [↑](#footnote-ref-4)
5. Tatlić, Š. (2016). 'Suvremenost kolonijalizma: kapitalistička modernost, imperijalni rasizam i nekropolitika', *Holon*, 6(1), str. 16. Dostupno na: <https://hrcak.srce.hr/160923> [↑](#footnote-ref-5)
6. Ibid., str. 16-17. [↑](#footnote-ref-6)